**PAJULAHDEN KOULUN JÄRJESTYSSÄÄNNÖT**  päivitetty 30.5.2025

Koulumme järjestyssäännöt pohjautuvat keväällä 2024 oppilaille, huoltajille ja henkilökunnalle tehtyihin arvokyselyihin. Tärkeimmiksi arvoiksi valikoituivat turvallisuus, hyvä käytös, positiivisuus ja oikeudenmukaisuus.

Pajulahden koulun oppilaana noudatan koulun järjestyssääntöjä sekä yhteisesti sovittuja ohjeita sisäisen järjestyksen, koulutyön sujumisen, turvallisuuden ja viihtyvyyden vuoksi. Nämä järjestyssäännöt ovat voimassa kaikessa koulun toiminnassa, myös kerhossa, retkillä ja leirikoulussa.

Koulun välituntialueeseen kuuluvat koulurakennukset sekä koulun aidalla rajatut piha-alueet.

**TURVALLISUUS**

* Pysyn koulun alueella koulupäivän aikana. Koulupäivän aikana voin poistua alueelta saatuani siihen luvan koulun opettajalta.
* Koulun alueella toimin kaikkien turvallisuus huomioiden.
* Koulun sisätiloissa liikun ja toimin rauhallisesti.
* Jos huomaan jotain poikkeavaa (esim. jotain on rikki tai näen kiusaamista), kerron asiasta välittömästi koulun aikuiselle.
* En tuo kouluun energiajuomia, päihteitä, vaarallisia esineitä tai aineita.

**KOULUMATKAT:**

* Koulumatkoilla huomioin toiset ja noudatan liikennesääntöjä.
* Odotan koulukyytiä ajoissa ja rauhallisesti määrätyssä paikassa.
* Koulukuljetuksessa käytän aina turvavyötä ja irrotan sen vasta kun auto on pysähtynyt.
* Käytän heijastinta lisätäkseni turvallisuuttani.
* Käytän pyöräillessäni pyöräilykypärää.
* Säilytän pyörääni polkupyörille varatulla paikalla.

**POSITIIVISUUS**

* Suhtaudun positiivisesti koulutyöhön ja kanssaihmisiin.
* Toimin toiset myönteisesti huomioiden.
* Kannustan ja autan toisia.

**HYVÄT KÄYTÖSTAVAT**

* Tervehdin kaikkia.
* Puhun ja toimin ystävällisesti, muistan sanat kiitos, ole hyvä ja anteeksi.
* Kunnioitan kaikkien omaisuutta, siivoan jälkeni ja palautan käyttämäni välineet paikoilleen.
* Noudatan hyviä ruokailutapoja.
* Pukeudun asiallisesti.
* Säilytän vaatteitani ja tavaroitani sovituilla paikoilla.

**OPPITUNNIT JA POISSAOLOT:**

* Saavun ajoissa oppitunneille opiskeluvälineet ja varusteet mukanani.
* Annan työrauhan toisille.
* Toimin opettajan ohjeiden mukaisesti.
* Käyttäydyn hyvin ja pyydän puheenvuoron viittaamalla.
* Suoritan kotitehtävät huolella opettajan ohjeiden mukaisesti.
* Teen unohtamani tehtävät seuraavaksi päiväksi.
* Jos olen poissa koulusta, selvitän poissaolon ajan tehtävät ja huolehdin niiden tekemisestä sovittuna aikana. Poissaolon syy tulee ilmoittaa mahdollisimman nopeasti luokanopettajalle.

Laiminlyöntien seurauksena oppilas voidaan jättää tekemään unohtuneita tai laiminlyötyjä kotitehtäviään valvotusti koulupäivän jälkeen enintään yhden tunnin ajaksi. Tällöin oppilaalla on mahdollisuus ilmoittaa asiasta huoltajalleen koulupäivän aikana. Opettaja merkitsee tehtävän laiminlyönnin Wilma-ohjelmaan.

**OIKEUDENMUKAISUUS**

* Suhtaudun tasa-arvoisesti kaikkiin ihmisiin.
* Olen rehellinen kaikissa tilanteissa.

**MOBIILILAITTEET**

* Oppilas ei saa käyttää puhelinta tai muuta mobiililaitetta oppitunnin aikana lukuun ottamatta niiden käyttöä opettajan luvalla oppimistarkoitukseen taikka rehtorin tai opettajan luvalla henkilökohtaiseen terveydenhoitoon taikka 31 §:ssä tarkoitettuna apuvälineenä.  [(23.5.2025/245)](https://www.finlex.fi/fi/lainsaadanto/1998/628#entryIntoForce_20250245) POL 29§
* Puhelimen häiritsevä käyttäminen koulussamme on kielletty myös välituntien ja ruokailujen aikana.
* Jos tuon oman mobiililaitteen kouluun, säilytän sitä äänettömänä yksityisten tavaroideni joukossa.
* Koulupäivän aikana käytän mobiililaitetta vain aikuisen luvalla.
* Mobiililaitteeni ovat koulussa omalla vastuullani.
* Kännykät eivät ole koulun omaisuutta, joten niiden rikkoutuminen tai häviäminen ei kuulu koulun korvausvastuuseen.

**Järjestyssääntöjen rikkominen**

Kurinpidosta säädetään perusopetuslaissa (35a§, 36§ ja 36a§-36i§).

* OPETUSTA HÄIRITSEVÄ OPPILAS voidaan määrätä poistumaan jäljellä olevan oppitunnin ajaksi luokkahuoneesta tai muusta tilasta tai tilaisuudesta. Oppilaan tulee tuolloinkin olla opettajan valvonnan alaisena.
* KASVATUSKESKUSTELU: Oppilas, joka häiritsee opetusta tai muutoin rikkoo koulun järjestystä, menettelee vilpillisesti tai kohtelee muita oppilaita tai koulun henkilökuntaa epäkunnioittavasti tai heidän ihmisarvoaan loukkaavasti, voidaan ensisijaisena toimenpiteenä määrätä osallistumaan yhteensä enintään kaksi tuntia kestävään kasvatuskeskusteluun.Kasvatuskeskustelu voidaan järjestää kerralla tai useammassa osassa koulupäivän aikana tai sen ulkopuolella.

Kasvatuskeskustelussa yksilöidään toimenpiteeseen johtanut teko tai laiminlyönti yhdessä oppilaan kanssa ja tarvittaessa selvitetään laajemmin käyttäytymisen syyt ja seuraukset sekä keinot koulussa käyttäytymisen ja oppilaan hyvinvoinnin parantamiseksi.

Kasvatuskeskusteluun määrää koulun opettaja tai rehtori. Kasvatuskeskustelu tulee kirjata ja siitä tulee ilmoittaa oppilaan huoltajille. Huoltajalle tulee varata mahdollisuus osallistuakasvatuskeskusteluun tai osaan siitä, jos se 2 momentissa esitetty huomioon ottaen katsotaan tarpeelliseksi.

* Mikäli kasvatuskeskustelusta huolimatta oppilaan käytös ei muutu, hänelle voidaan määrätä JÄLKI-ISTUNTO enintään kahdeksi tunniksi tai hänelle voidaan antaa KIRJALLINEN VAROITUS.
* REHTORI VOI EVÄTÄ KOULUNPÄIVÄN LOPUN TAI SEURAAVAN KOULUPÄIVÄN vakavan rikkomuksen tai epäasiallisen käyttäytymisen vuoksi. Jos rikkomus on vakava tai jos oppilas jatkaa edellä tarkoitettua epäasiallista käyttäytymistä jälki-istunnon tai kirjallisen varoituksen saatuaan tai koulupäivän eväämisen jälkeen, OPPILAS VOIDAAN EROTTAA enintään kolmeksi kuukaudeksi.
* Rehtori ja opettaja ovat velvollisia ilmoittamaan tietoonsa tulleesta koulussa tai koulumatkalla tapahtuneesta häirinnästä, kiusaamisesta tai väkivallasta niihin syyllistyneen ja niiden kohteena olevan oppilaan huoltajalle tai muulle lailliselle edustajalle.
* Oppilaan väkivaltaisesta käyttäytymisestä toista oppilasta kohtaan tulee tehdä rikosilmoitus ja lastensuojeluilmoitus. Oppilas määrätään jälki-istuntoon.

Opettajalla ja rehtorilla on työpäivän aikana OIKEUS TARKISTAA OPPILAAN TAVARAT, mikäli syntyy epäily oppilaalla olevasta vaarallisesta esineestä tai aineesta. Tällaisia ovat esimerkiksi teräaseet, sähkötupakka ja tulitikut. Vaaralliset esineet ja aineet voidaan ottaa tarvittaessa haltuun ja ne luovutetaan ohjeen mukaan joko huoltajalle tai poliisille. Kaikista seuraamuksista ilmoitetaan oppilaan huoltajalle.

**Järjestyssäännöistä tiedottaminen ja niiden päivittäminen**

* Järjestyssäännöistä tiedotetaan luokissa lukuvuoden alkaessa ja niitä kerrataan luokissa tarvittaessa.
* Luokissa on nähtävillä sekä luokka- että koulukohtaiset järjestyssäännöt.
* Järjestyssäännöistä tiedotetaan vuosittain huoltajia vanhempainilloissa ja koulun nettisivuilla.
* Järjestyssäännöt tarkistetaan lukuvuosittain ja ne päivitetään tarvittaessa.